Allt gengur fljótar og skilvirkar fyrir sig eftir 112 “ Það varð rosalega mikil og góð breyting með tilkomu Neyðarlínunnar 112 . Nánast öll útköll okkar koma þaðan og nú gengur þetta allt mun fljótar fyrir sig og öll samskipti eru skilvirkari , ” segir Davíð Óli Axelsson á Hellissandi , formaður björgunarsveitarinnar Lífsbjargar í Snæfellsbæ . Hann er sjálfur í svæðisstjórn björgunarsveitanna á svæðinu og segir hana fara strax að starfa um leið og útkall berist . “ Það eru allir í startholunum strax og menn í sambandi hver við annan á öllum stöðum . Við tölum öll saman á sömu rásinni á Tetra-kerfinu eða í farsíma . Þarna starfa allir saman á fyrsta stigi ; lögregla , björgunarsveitir , slökkvilið og sjúkraflutningsmenn . Það er yfirleitt mikill viðbúnaður strax , t.d. ef útlit er fyrir að leita þurfi að fólki . Þá eru margir komnir í startholur , þótt sá týndi komi kannski fljótt í ljós . ”